**JAVNI RAZPIS**

**za sofinanciranje**

**projektov umirjanja prometa na državnih cestah skozi naselja na predlog občin**

**v okviru Sklada za podnebne spremembe**

Financirano s sredstvi Sklada za podnebne spremembe

**1. JAVNI RAZPIS**

1.1. RAZPIS IN FINANCER

Ministrstvo za okolje, podnebje in energijo (v nadaljnjem besedilu: ministrstvo), Langusova ulica 4, 1000 Ljubljana, vabi potencialne vlagatelje, da v predpisanem roku oddajo vlogo za dodelitev sredstev za pripravo projektov umirjanja prometa, njihove izvedbe ter spremljanje in poročanje učinkov z namenom izboljšanja varnosti in udobja ranljivih udeležencev v prometu na državnih cestah v naselju. Aktivnosti se financirajo iz Sklada za podnebne spremembe.

1.2. PRAVNA IN PROGRAMSKA PODLAGA ZA IZVEDBO JAVNEGA RAZPISA

Sofinanciranje bo izvedeno na podlagi:

- Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23 in 88/23 -ZOPNN-F);

- Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22 in 106/23);

- Proračuna Republike Slovenije za leto 2024 in 2025 (Uradni list RS, št. 150/22 in 123/23);

- Zakona o izvrševanju proračunov Republike Slovenije za leti 2024 in 2025 (Uradni list RS, št. 123/23 in 12/24 - ZIPRS2425);

- Odloka o Programu porabe sredstev Sklada za podnebne spremembe za leta 2023 – 2026 (Uradni list RS, št. 106/23);

- Zakona o varstvu okolja (Uradni list RS, št. 44/22, 18/23-ZDU-10 78/23-ZUNPEOVE in 23/24);

- Zakona o celostnem prometnem načrtovanju (Uradni list RS, št. 130/22; v nadaljnjem besedilu: ZCPN);

- Zakona o cestah (Uradni list RS, št. 132/22, 140/22 – ZSDH-1A, 29/23 in 78/23 – ZUNPEOVE; v nadaljnjem besedilu: ZCes-2);

- Pravilnika o prometni signalizaciji in prometni opremi na cestah (Uradni list RS, št. 99/15, 46/17, 59/18, 63/19, 150/21, 132/22 – ZCes-2 in 26/24);

- Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22 in 106/23);

- TSC 03.800 : 2009 Naprave in ukrepi za umirjanje prometa (Uradni list RS, št. 55/09, dne 17. 7. 2009);

- TSC 02.203 : 2009 Naprave in ukrepi za umirjanje prometa v nivojskih nesemaforiziranih križiščih (Objava izdaje: Uradni list RS, št. 53/09, dne 10. 7. 2009);

- Varneje v šolo, Smernice za postavitev in izvedbo urbane opreme ter arhitekturnega oblikovanja prometnih površin za izboljšanje prometne varnosti otrok – šolarjev Ministrstvo za infrastrukturo, Direkcija Republike Slovenije za infrastrukturo, junij 2022 dostopnih na naslovu: <https://www.gov.si/DRSI/Solska> pot/smernice;

- Uredbe o enotni metodologiji za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16);

- Zakona o javnem naročanju (Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23 in 88/23-ZOPNN-F);

- Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri);

- Zakona o varstvu osebnih podatkov (Uradni list RS, št. 163/22);

- Nacionalnih smernic za infrastrukturo za hojo; dostopnih na naslovu: <https://sptm.si/gradiva/smernice>;

- Smernic za umeščanje kolesarske infrastrukture v urbanih območjih; dostopnih na naslovu: <https://sptm.si/gradiva/smernice>;

- vseh objavljenih sprememb navedenih podlag ter vse relevantne veljavne zakonodaje.

1.3. IZHODIŠČE

Umirjanje prometa na državnih cestah skozi naselja na predlog občin določa 27. člen ZCPN:

(1) Zaradi zagotavljanja kakovosti bivanja oziroma izboljšanja varnosti v cestnem prometu na državni cesti skozi naselje lahko občina upravljavcu državne ceste predlaga izvedbo naprav in ukrepov za umirjanje prometa na tej cesti.

(2) Predlog mora biti obrazložen, upravljavec ceste pa mora občino v 60 dneh obvestiti o sprejetju predloga ali njegovi zavrnitvi z obrazložitvijo razlogov za zavrnitev.

(3) Zaradi zaščite pešcev in drugih udeležencev v cestnem prometu na državnih cestah skozi naselje lahko občina predlaga upravljavcu državne ceste tudi druge ukrepe za prometno ureditev ali gradnjo ustrezne infrastrukture za pešce in kolesarje. Prednost imajo predlogi, ki izboljšujejo pogoje za pešce po načelih univerzalne graditve. Predlog občine mora biti obrazložen, upravljavec ceste pa mora občino obvestiti o sprejetju predloga ali njegovi zavrnitvi z obrazložitvijo razlogov za zavrnitev. V dogovoru z upravljavcem državne ceste ukrepe iz tega odstavka financira ali sofinancira občina.

Izhodišča za umirjanje prometa oz. odločitev za izvedbo ukrepov so:

- ko želimo zmanjšati hitrost;

- ko želimo zmanjšati gostoto prometa;

- ko želimo zmanjšati število prometnih nesreč in posledic;

- ko želimo povečati prostor za pešce in kolesarje;

- ko želimo zmanjšati onesnaženje okolja;

- ko želimo spremeniti navade voznikov.

1.4. NAMEN IN CILJ JAVNEGA RAZPISA

Skozi veliko slovenskih naselij poteka državna cesta kot glavna ali ena od glavnih ulic v naselju. ZCes-2 določa pristojnosti in pogoje financiranja oz. sofinanciranja gradnje in vzdrževanja državnih cest in njihovih delov. Praviloma dele cest za motorni promet v naseljih redno vzdržuje Direkcija za infrastrukturo (v nadaljnjem besedilu: DRSI), kolesarske površine, avtobusna postajališča in pločnike pa občina.

Občine morajo za gradnjo/urejanje površin za hojo in kolesarjenje ter izvajanja ustreznih ukrepov za umirjanje motornega prometa na državni cesti skozi naselje pridobiti soglasje DRSI, zato na tem področju občasno prihaja do nesoglasij in nezadovoljstva na strani občin in prebivalcev.

ZCPN in ta javni razpis občinam omogočata učinkovitejše usklajevanje in reševanje problematike umirjanja prometa z DRSI ter sofinanciranje izvajanja tovrstnih projektov.

1.5. PREDMET

Predmet javnega razpisa je sofinanciranje priprave projektov umirjanja prometa in njihove izvedbe z namenom izboljšanja varnosti in udobja ranljivih udeležencev v prometu na državnih cestah skozi naselja.

Projekt umirjanja prometa mora ob prijavi vsebovati:

* opis obstoječega stanja na odseku državne ceste skozi naselje z navedenimi stacionažami, ki je predmet obravnave skupaj s slikovnim gradivom (fotografije, kartografski prikaz odseka ceste);
* opis ključnih problemov v naselju, povezanih z obstoječo prometno ureditvijo;
* opis nove ureditve za umiritev prometa v naselju;
* projektno dokumentacijo (vsaj načrt prometne ureditve s soglasjem DRSI) in
* opis izbranega kazalnika/ov za spremljanje stanja z opisano metodologijo za njegovo spremljanje in poročanje.

1.6. OSNOVNI POGOJI ZA KANDIDIRANJE IN MERILA ZA OCENJEVANJE VLOG

1.6.1. Prejemniki sredstev

Na javni razpis se lahko prijavijo posamezne občine v Republiki Sloveniji, ki postanejo upravičenci z dnem podpisa pogodbe o sofinanciranju projekta. Vloge drugih subjektov, bodisi pravnih bodisi fizičnih oseb, bodo zavržene in ne bodo obravnavane.

1.6.2. Namenska poraba, višina in delež upravičenih sredstev po javnem razpisu

V okviru predmetnega javnega razpisa se s sredstvi Sklada za podnebne spremembe sofinancira 80 % vrednosti stroškov priprave projekta umirjanja prometa na državni cesti skozi naselje in njegove izvedbe, a največ 100.000,00 EUR priznanih upravičenih stroškov skladno s predmetom javnega razpisa.

Sredstva Sklada za podnebne spremembe se po tem javnem razpisu dodeljujejo kot nepovratna sredstva v višini zneskov, ki jih upravičenec zahteva na podlagi računov o izvedenih delih, vendar največ do višine, ki je upravičencu dodeljena s sklepom o dodelitvi sredstev.

Upravičeni stroški so naslednji:

* stroški storitev za:
  + izdelavo načrta prometne ureditve oz. višjega nivoja projektne dokumentacije,
  + recenzijo projektne dokumentacije za preveritev skladnosti z zahtevami veljavnih predpisov in standardov,
* izvedba ukrepa (GOI del) oz. več ukrepov v okviru posameznega projekta,
* oprema in druga opredmetena osnovna sredstva.

Stroški so upravičeni, če:

* so bili plačani s strani upravičenca,
* so z ukrepom neposredno povezani in so potrebni za njegovo izvedbo;
* so dejansko nastali: za dela, ki so bila opravljena; za blago, ki je bilo dobavljeno; oziroma za storitve, ki so bile izvedene;
* so pripoznani v skladu s skrbnostjo dobrega gospodarja;
* nastanejo in so plačani v obdobju upravičenosti;
* temeljijo na verodostojnih knjigovodskih in drugih listinah in
* so v skladu z veljavnimi pravili Unije in nacionalnimi predpisi.

Aktivnosti ne smejo biti dvojno financirane.

1.6.3. Obdobje upravičenosti stroškov in izdatkov ter rok za oddajo vlog

Upravičenec je do izplačila zneska upravičen, če so upravičeni stroški oz. izdatki nastali od objave razpisa dalje, postopek ukrepa umirjanja prometa pa je izveden in zaključen v obdobju upravičenosti stroškov in izdatkov.

Obdobje upravičenosti stroškov in izdatkov je od datuma objave tega razpisa do 31. 8. 2026.

Skrajni datum zaključka operacije oz. projekta, ko morajo biti izvedena tudi izplačila dodeljenih sredstev, je 30. 11. 2026. Upravičeni stroški so stroški različnih kategorij in vrst, ki so neposredno povezani s postopkom priprave projekta umirjanja prometa in njegove izvedbe, katere vsebina, oblika in način priprave ter izvedbe so skladni z določili ZCPN, ZCes-2 in Pravilnikom o prometni signalizaciji in opremi na cestah.

Projekti, pri katerih so bile vse aktivnosti v celoti izvedene, pred vložitvijo vloge na javni razpis, niso upravičene do sofinanciranja.

**Rok za oddajo vlog v skladu z navodili iz razpisne dokumentacije je torek, 3. september 2024 do 12. ure.**

**Morebitni drugi rok za oddajo dodatnih vlog v primeru, da se v prvem roku ne dodeli vseh razpisanih sredstev je torek, 10. junij 2025 do 12. ure.**

1.6.4. Izločitveni pogoj

Vloga, ki ni v skladu s 1.4., 1.5., in 1.6. točko iz poglavja 1. »Javni razpis«, ter ne izpolnjuje vseh pogojev za ugotavljanje upravičenosti vlog iz razpisne dokumentacije, se vrne vlagatelju in se ne ocenjuje po merilih za ocenjevanje vlog.

1.6.5. Merila za ocenjevanje vlog

Predlagani projekti, ki bodo izpolnjevali pogoje upravičenosti, se bodo presojali na podlagi naslednjih meril za ocenjevanje:

1. Povprečni letni dnevni promet (PLDP)

Od vključno 0 do 500 0 točk

Od vključno 500 do vključno 1000 5 točk

Nad 1000 do 5000 PLDP po enačbi: Y = 5 točk + ((PLDP-1000)\*0,00125)

Od 5000 ali več 10 točk

2. Znižanje omejitve hitrosti glede na omejitev hitrosti pred izvedbo ukrepa

Ni znižanja omejitve hitrosti 0 točk

Znižanje omejitve hitrosti za 10 km/h 5 točk

Znižanje omejitve hitrosti za 20 km/h ali več 10 točk

3. Število ukrepov in naprav, vključenih v predlog projekta

1 ukrep 0 točk

2-3 ukrepov 5 točk

Nad 4 ukrepov 10 točk

Najvišje možno skupno število točk je 30.

Pri vnosu podatkov in izračunu točk za posamezno merilo se vrednosti zaokrožujejo na dve decimalki, pri čemer se vrednosti od 0 do 4 zaokrožijo navzdol, vrednosti od 5 do 9 pa navzgor.

Višje število skupnih točk pomeni višjo uvrstitev na listi projektov na posameznem roku za oddajo vlog, ki bodo sofinancirani. Sofinancira se projekte po razvrstitvi do porabe vseh sredstev oz. preostalih sredstev.

Vloga mora doseči najmanj 10 točk, drugače se zavrne.

V primeru, da bo več projektov na istem roku imelo isto število skupnih točk, ima prednost pri izboru vloga, ki doseže več točk pri prvem merilu. V kolikor imajo vloge enako točk pri prvem merilu, ima prednost pri izboru vloga, ki doseže več točk pri drugem merilu.

V primeru, da bosta imeli dve ali več vlog enako število točk, bo imela prednost vloga z višjim zneskom upravičenih stroškov.

V kolikor imajo vloge enako število točk tako pri prvem in drugem merilu ter imajo enak znesek upravičenih stroškov, komisija določi prejemnika z žrebom.

V kolikor del razpoložljivih sredstev na javnem razpisu ne zadošča za pokrivanje celotnega zneska sofinanciranja, opredeljenega v finančni konstrukciji vloge, ki bi bila po doseženem številu točk zadnja po vrsti, ki je še upravičena do sofinanciranja, bo ministrstvo pozvalo vlagatelja dotične vloge k soglasju za znižano vrednost sofinanciranja z jamstvom zagotovitve ostalih virov za izvedbo projekta. V primeru nepodaje soglasja za znižano vrednost sofinanciranja ali ne predložitve jamstva zagotovitve ostalih virov za izvedbo projekta, pa vlagatelja(-e) vsake naslednje zaporedne vloge glede na število doseženih točk. V primeru, da pozvan(-i) vlagatelj(-i) soglasja za ostanek sredstev oziroma znižano vrednost sofinanciranja z jamstvom zagotovitve ostalih virov za izvedbo projekta ne poda(-jo), lahko del razpoložljivih sredstev na javnem razpisu ostane nedodeljen.

Komisija bo obravnavala in ocenila samo popolne vloge in jih točkovala v skladu z merili, navedenimi v tem javnem razpisu.

1.7. PREDVIDENA SREDSTVA JAVNEGA RAZPISA

Okvirna višina sredstev Sklada za podnebne spremembe, ki so na razpolago za sofinanciranje ukrepov v tem javnem razpisu znaša 2.500.000,00 EUR.

Obdobje porabe sredstev je v letih 2024, 2025 in 2026 oz. do porabe razpoložljivih sredstev. Sredstva se zagotavljajo v državnem proračunu Republike Slovenije, na evidenčnem projektu št. 2550-17-0003 Poraba sredstev Sklada za podnebne spremembe, proračunska postavka št. 231758.

1.8. ROKI

1.8.1. Pomembni roki

Rok za dospelost vloge v skladu z navodili iz razpisne dokumentacije je do vključno 3. septembra 2024 do 12. ure. Morebitni drugi rok za oddajo dodatnih vlog v primeru, da se v prvem roku ne dodeli vseh razpisanih sredstev je torek, 10. junij 2025 do 12. ure.

Vloga se pošlje po pošti na naslov:

Ministrstvo za okolje, podnebje in energijo

Langusova ulica 4

1000 Ljubljana

Vloga mora biti oddana v zaprti ovojnici, ki je na sprednji strani opremljena z naslovom ministrstva (kot navedeno zgoraj), z oznako **»Ne odpiraj! – Vloga – JP UPDC 2024«** ter polnim naslovom vlagatelja v levem zgornjem kotu ovojnice. Razpisni dokumentaciji je priložen vzorec pravilne opreme ovojnice za prijavo na javni razpis, ki ga lahko vlagatelj nalepi na sprednjo stran ovojnice (Obrazec 3: Vzorec pravilne opreme ovojnice za vlogo na javni razpis). Nepravilno označena ovojnica ne bo obravnavana in bo vrnjena vlagatelju.

Vloga se do končnega roka lahko posreduje preko **elektronske pošte** na naslov: [gp.mope@gov.si](mailto:gp.mope@gov.si). Če se vloga odda na ta način, mora biti v zadevi jasno označena navedba javnega razpisa, na katerega se vloga nanaša (naziv in naslov vlagatelja, naziv razpisa s pripisom »Ne odpiraj – vloga - JR UPDC 2024«).

oziroma

dostavi osebno v glavno pisarno na naslovu ministrstva vsak delovni dan med 9:00 in 15:30 (v petek do 14:30) v zaprti ovojnici, ovitek pa mora biti označen z vidno navedbo javnega razpisa, na katerega se vloga nanaša, kot to določa obrazec št. 3 (naziv in naslov vlagatelja, naziv razpisa s pripisom »Ne odpiraj – vloga - JR UPDC 2024«).

Vloga se šteje za pravočasno, če prispe na elektronski naslov gp.mope@gov.si, bo osebno dostavljena v vložišče ministrstva ali poslana priporočeno po pošti najkasneje na dan posameznega roka za oddajo vlog do 12.00 ure.

Vloga, ki bo dospela po poteku prvega roka, bo odprta na morebitnem drugem odpiranju vlog. V kolikor drugi rok za oddajo vlog ne bo potreben ali v primeru dospetja po poteku drugega roka, se vloga s sklepom zavrže kot prepozna ter vrne vlagatelju.

1.8.2. Datum odpiranja vlog

Odpiranje vlog, ki ne bo javno (zaradi pričakovanega večjega števila vlog), bo izvedla komisija, najkasneje v roku 8 dni od poteka posameznega roka za oddajo vlog. Odpirajo se samo v roku dostavljene, pravilno izpolnjene in označene ovojnice, ki vsebujejo vloge. Nepravilno izpolnjene in označene ovojnice se vrnejo pošiljatelju.

1.8.3. Rok za obvestilo o izbiri

Ministrstvo bo vlagateljem vlog posredoval sklep o izidu posamezne vloge predvidoma v roku v 60 dni od datuma posameznega odpiranja vlog.

1.8.4. Rok za oddajo končnega poročila in e - računa za izplačilo sredstev

S podpisom pogodbe sklenjene z ministrstvom se prejemnik sredstev obveže, da bo po zaključku aktivnosti dostavil zaključno poročilo z obveznimi prilogami in dokazili **V ELEKTRONSKI VERZIJI na** [gp.mope@gov.si](mailto:gp.mope@gov.si) **in skrbniku pogodbe na strani ministrstva**.

Izvajalec mora k poročilu priložiti **finančna dokazila o posameznih stroških**, ki jih financira ministrstvo.

Kot dokazila o izvršenih plačilih se upoštevajo verodostojne listine, za katere tako določajo zakoni in predpisi. Iz dokazil o nastalih stroških morata biti razvidna vrsta in vrednost opravljenega dela ali dobavljenega materiala oziroma opravljenih storitev.

## 1.9. DODELITEV SREDSTEV

**(način določanja deleža sredstev, ki ga prejme posamezni prejemnik)**

Izpolnjevanje pogojev in vrednotenje vlog bo ugotavljala komisija, ki vodi postopek javnega razpisa. Komisijo imenuje minister, pristojen za okolje, podnebje in energijo.

V okviru predmetnega javnega razpisa se s sredstvi Sklada za podnebne spremembe sofinancira 80 % vrednosti stroškov priprave projekta umirjanja prometa na državni cesti skozi naselje in njegove izvedbe, a največ 100.000,00 EUR priznanih upravičenih stroškov skladno s predmetom javnega razpisa.

Sredstva Sklada za podnebne spremembe se po tem javnem razpisu dodeljujejo kot nepovratna sredstva v višini zneskov, ki jih upravičenec zahteva na podlagi računov o izvedenih delih največ do višine, ki je upravičencu dodeljena s sklepom o dodelitvi sredstev.

Znesek se upravičencu izplača na podlagi predloženih računov in zaključnega poročila o izvedbi del, ki ga upravičenec z ustreznimi dokazili dokaže, ministrstvo pa preveri in potrdi v okviru administrativnega preverjanja. Sredstva, ki se sofinancirajo, se nakažejo enkratno po zaključku projekta.

1.10. SKLEP O DODELITVI SREDSTEV, PRAVNO VARSTVO IN PODPIS POGODBE

Prispele vloge bodo obravnavane v skladu z določili Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22 in 106/23). Vloge bodo odprte, pregledane in ocenjene z upoštevanjem razpisnih pogojev in uporabo meril za ocenjevanje.

V primeru, da je vloga nepopolna (torej ne vsebuje vseh obveznih sestavin vloge), bo ministrstvo vlagatelja pozvalo v roku 8 dni od odpiranja posamezne vloge k dopolnitvi le-te. V primeru, da vlagatelj v danem roku ne bo dopolnil vloge, se vloga zavrže s sklepom. Vloge ne morejo biti dopolnjene z vsebinsko dopolnitvijo, ki spreminja dokumentacijo o predlaganih aktivnostih in vpliva na ocenjevanje vloge po razpisanih merilih, razen v primeru spremembe finančnega načrta zaradi presežka maksimalne dopustne višine sofinanciranja.

Vlagatelji bodo o izidu posamezne vloge obveščeni s sklepom o (ne)izboru prejemnika sredstev predvidoma v roku 60 dni od datuma posameznega odpiranja vlog. Zoper odločitev ministrstva o vlogi za dodelitev sofinanciranja pritožba ni dovoljena, temveč je možen upravni spor z vložitvijo tožbe, ki se vloži pri pristojnem Upravnem sodišču RS, v roku 30 dni od dneva vročitve sklepa, in sicer neposredno na sodišču ali priporočeno po pošti. Vložena pritožba ne zadrži podpisa pogodb z izbranimi vlagatelji. Po prejemu sklepa o izboru prejemnika sredstev bodo izbrani vlagatelji v podpis prejeli pogodbo o sofinanciranju projekta. V kolikor se izbrani vlagatelj na poziv k podpisu pogodbe ne odzove v 8 dneh od prejema poziva, se šteje, da je odstopil od vloge.

Rezultati razpisa so informacije javnega značaja in bodo objavljeni na spletnem naslovu ministrstva: <https://www.gov.si/drzavni-organi/ministrstva/ministrstvo-za-okolje-podnebje-in-energijo/>.

Ministrstvo si pridržuje pravico, da lahko javni razpis kadarkoli do izdaje obvestil prekliče ali spremeni, kar stori z objavo v Uradnem listu RS in na spletnem naslovu ministrstva: <https://www.gov.si/drzavni-organi/ministrstva/ministrstvo-za-okolje-podnebje-in-energijo/>.

1.11. INFORMACIJE

Razpisna dokumentacija v slovenskem jeziku je vsem vlagateljem dostopna na: www.gov.si v rubriki Javne objave (https://www.gov.si/drzavni-organi/ministrstva/ministrstvo-za-okolje-podnebje-in-energijo/javne-objave/).

Odgovori na vprašanja, ki se bodo neposredno nanašala na ta javni razpis, bodo objavljena na spletni strani ministrstva. Objavljena vprašanja in odgovori veljajo kot dopolnitev razpisne dokumentacije.

Odgovorjena bodo le tista vprašanja, ki bodo poslana pisno na elektronski naslov [gp.mope@gov.si](mailto:gp.mope@gov.si), z obvezno oznako JR UPDC 2024, najkasneje do 22. 8. 2024 do 12.00 ure pred prvim in 27. 5. 2025 do 12.00 ure pred morebitnim drugim rokom za oddajo vlog. Zadnji odgovori na vprašanja bodo objavljeni pet dni pred posameznim rokom za oddajo vlog do 15.00 ure, na spletni strani ministrstva pod objavo javnega razpisa (https://www.gov.si/drzavni-organi/ministrstva/ministrstvo-za-okolje-podnebje-in-energijo/javne-objave/). Identifikacijski podatki organizacije/osebe, ki je zastavila vprašanje, ne bodo razvidni.

**Mag. BOJAN KUMER**

**MINISTER**

Številka: 370-38/2024-2570-2

Datum: 7. 6. 2024